พันตำรวจตรี **กฤตติกุล บุญลือ** (20 มิถุนายน พ.ศ. 2527 – 20 มิถุนายน พ.ศ. 2551) หรือ **หมวดตี้** เป็นผู้บังคับหมวด กองร้อยรบพิเศษที่ 2 กองกำกับการ 1 กองบังคับการสนับสนุนทางอากาศ กองบัญชาการตำรวจตระเวนชายแดน ผู้เจริญรอยตามธรณิศ ศรีสุข หรือผู้กองแคน ที่เสียชีวิตจากการปฏิบัติหน้าที่ ในเหตุการณ์ความไม่สงบในชายแดนภาคใต้ของประเทศไทยเช่นเดียวกัน

กฤตติกุล บุญลือ เป็นคนชอบบันทึกไดอารีข้อมูลส่วนตัวอยู่เสมอ บันทึกสุดท้ายที่เขาเขียนไว้ไม่ถึงชั่วโมงก่อนออกปฏิบัติหน้าที่จนเสียชีวิต คือวันที่ 20 มิถุนายน พ.ศ. 2551 ตรงกับวันเกิดครบรอบ 24 ปี และเป็นวันคล้ายวันเกิดแม่ของเขา

ประวัติ
-------

|  |
| --- |
| *"วันนี้อยู่ดูโลกให้โสภิณพรุ่งนี้ชีวินอาจสิ้น ไม่รู้...วันตาย"* |
| —ร้อยตำรวจตรี กฤตติกุล บุญลือ |

กฤตติกุล บุญลือ เป็นนักเรียนเตรียมทหารรุ่นที่ 44 และนักเรียนนายร้อยตำรวจรุ่นที่ 60 ได้รับการบรรจุครั้งแรกในตำแหน่งรองสารวัตรประจำโรงเรียนนายร้อยตำรวจสามพราน แล้วย้ายมาดำรงตำแหน่งผู้บังคับหมวด กองร้อยรบพิเศษที่ 2 กองกำกับการ 1 กองบังคับการสนับสนุนทางอากาศ กองบัญชาการตำรวจตระเวนชายแดน

ชีวิตส่วนตัว
------------

กฤตติกุล บุญลือ เป็นบุตรของนรินทร์ บุญลือ (บิดา) และพิมพลักษณ์ บุญลือ (มารดา) นอกจากนี้ เขามีน้องชายคือร้อยตำรวจโท พัทธงค์ บุญลือ ทั้งนี้ กฤตติกุลมีความฝันอยากเป็นตำรวจตามธรณิศ ศรีสุข หรือผู้กองแคน ซึ่งเป็นตำรวจรุ่นพี่ โดยเลือกเป็นตำรวจตระเวนชายแดนหน่วยเดียวกัน ก่อนอาสาลงปฏิบัติหน้าที่ในพื้นที่ 3 จังหวัดภาคใต้

การเสียชีวิต
------------

วันที่ 20 มิถุนายน พ.ศ. 2551 กฤตติกุล บุญลือ ทำหน้าที่เป็นหัวหน้าชุดเจ้าหน้าที่ตำรวจตระเวนชายแดนชุดพลร่มพิเศษ 01 ของฐานปฏิบัติการตำรวจตระเวนชายแดน ออกลาดตระเวนที่ตำบลเขื่อนบางลาง อำเภอบันนังสตา จังหวัดยะลา แล้วถูกกลุ่มก่อความไม่สงบซุ่มโจมตีด้วยอาก้าและเอ็ม 16 โดยมีการปะทะกันเป็นเวลากว่า 10 นาที ส่งผลให้กฤตติกุลเสียชีวิตในที่เกิดเหตุ และเจ้าหน้าที่ได้รับบาดเจ็บอีก 4 นาย ขณะที่เพื่อนคนอื่นได้ส่งข้อความอวยพรวันเกิดผ่านโทรศัพท์มือถือ โดยไม่ทราบว่าเขาเสียชีวิต ตลอดจนไม่สามารถนำศพออกจากบริเวณปะทะได้ตั้งแต่ช่วงสายจรดค่ำ

ทั้งนี้ กฤตติกุลเสียชีวิตที่อำเภอบันนังสตา ซึ่งเป็นอำเภอเดียวกับที่ธรณิศ ศรีสุข และสมเพียร เอกสมญา เสียชีวิตจากการปฏิบัติหน้าที่ ส่งผลให้สถานที่ดังกล่าวได้รับการขนานนามว่าเป็นสมรภูมิของวีรบุรุษสีกากีในสมัยนั้น

ปฏิกิริยาตอบรับ
---------------

มีผู้ติดตามอ่านไดอารีออนไลน์ของกฤตติกุล บุญลือ เป็นจำนวนมาก โดยมีผู้คนเก็บไดอารีหน้าสุดท้ายไว้เป็นอนุสรณ์มากกว่า 140,000 คลิก นับเป็นสถิติมากที่สุดในเว็บไดอารีอิส (Diaryis) รวมทั้งเชื่อว่าสูงสุดในบรรดาเว็บประเภทไดอารีทั้งหมด

ส่วนร้อยตำรวจตรี เร๊าะมัน หะนิแร เพื่อนร่วมรุ่นจากโรงเรียนนายร้อยตำรวจ รู้สึกเสียใจมากเมื่อทราบข่าวการเสียชีวิต เขากล่าวถึงกฤตติกุลว่าเป็นคนนิสัยดี และเป็นที่รักของเพื่อนฝูง

ผลที่ตามมา
----------

ในเบื้องต้น กฤตติกุลได้รับการคาดปูนบำเหน็จความชอบ 9 ขั้น แต่เนื่องด้วยเขาปฏิบัติหน้าที่เป็นรอบปีงบประมาณเกินกว่า 6 เดือน จึงได้รับการเลื่อนขั้นรวม 10 ขั้น และได้รับยศพันตำรวจตรี

เรื่องราวของเขาได้รับการถ่ายทอดเป็นละครเทิดพระเกียรติชุด*ปิดทองหลังพระ* ตอนความฝันอันสูงสุด (ศรราม เทพพิทักษ์ รับบทเป็นกฤตติกุล บุญลือ และวันชนะ สวัสดี รับบทเป็นธรณิศ ศรีสุข) รวมถึงละครเทิดพระเกียรติชุด*หัวใจเดียวกัน* (ชินวุฒ อินทรคูสิน รับบทเป็นกฤตติกุล บุญลือ และศุภกรณ์ กิจสุวรรณ รับบทเป็นธรณิศ ศรีสุข)

ส่วนในปี พ.ศ. 2559 ทางสำนักงานตำรวจแห่งชาติสามารถจับคนร้ายที่สังหารกฤตติกุล บุญลือ โดยเชื่อว่าสามารถจับกุมได้เกือบทั้งหมด

รางวัลที่ได้รับ
---------------

* รางวัลจักรดาวสดุดีประจำปี 2552

เครื่องราชอิสริยาภรณ์
---------------------

* พ.ศ. 2552 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 5 เบญจมาภรณ์มงกุฎไทย (บ.ม.) (หลังเสียชีวิต)

อ้างอิง
-------

1. 1 2 3 4 5 6 7  "ร้อยตำรวจตรี กฤตติกุล บุญลือ - Neverdie Hero THAILAND". คลังข้อมูลเก่าเก็บจากแหล่งเดิมเมื่อ 2019-04-13. สืบค้นเมื่อ 2019-04-13.
2. 1 2  รื้อฟื้นความหลัง'บันนังสตา' วีรบุรุษดับกี่ราย - Voice TV
3. 1 2 3  "ร.ต.ต.กฤตติกุล บุญลือ - โรงเรียนนายร้อยตำรวจ". คลังข้อมูลเก่าเก็บจากแหล่งเดิมเมื่อ 2019-11-09. สืบค้นเมื่อ 2019-04-13.
4. 1 2 3 4  "มูลนิธิศิษย์เก่าโรงเรียนเตรียมทหาร". คลังข้อมูลเก่าเก็บจากแหล่งเดิมเมื่อ 2019-04-11. สืบค้นเมื่อ 2019-04-13.
5. 1 2 3 4 5 6  9 ปี มิเคยลืมเลือน เปิดไดอารี่เล่มสุดท้าย 'หมวดตี้' สดุดีนักรบชายแดน - ไทยรัฐ
6. 1 2  หมวดตี้ ร.ต.ต.กฤตติกุล บุญลือ - Tnews
7. ↑  จับมือสังหาร 'หมวดตี้' - Voice TV
8. ↑  ครบ 10 ปี : ข่าวสดออนไลน์
9. ↑  รวบ 2 ผู้ก่อการร้ายใต้แก๊งลอบฆ่า 'หมวดตี้' - มติชน
10. 1 2  สุขสันต์วันเกิดผู้หมวดนักรบพลร่ม - COP'S Magazine
11. ↑  10 ปีที่หมวดตี้จากไป - Police News Varieties
12. 1 2  รำลึก 10 ปี การจากไปของหมวดตี้ วีรบุรุษปลายด้ามขวาน » SpringNews
13. ↑  ‘พ่อหมวดตี้’ ขอบคุณ ผบ.ตร.จับโจรฆ่าลูกชาย บอกรุ่นหลังเสียสละเถิดตร.ไม่ทิ้ง คนร้ายหนีไม่พ้น
14. ↑  ""พ่อหมวดตี้ ขอบคุณ ผู้บัญชาการตำรวจแห่งชาติ" จับโจรฆ่าลูกลูกชาย ประณามคนร้ายก่อเหตุใน รพ.เจาะไอร้อง การข่าวชี้ตั้งใจระบุป่วนใต้หลายจุด ป่วนโชว์ ครบรอบ บีอาร์เอ็น". คลังข้อมูลเก่าเก็บจากแหล่งเดิมเมื่อ 2016-04-16. สืบค้นเมื่อ 2019-04-13.
15. 1 2  ยะลาส่งศพ ตชด.ผู้กล้าหาญกลับบ้านอย่างสมเกียรติ - Manager Online
16. ↑  เอ็กซเรย์บันนังสตา…แดนสนธยากลืนชีวิต "หมวดตี้-ผู้กองแคน-ผู้กำกับฯสมเพียร"
17. ↑  รำลึก 11 ปีผู้กองแคน อุดมการณ์ที่ไม่เคยตาย - LINE Today
18. ↑  "อาลัยออนไลน์" แด่ "หมวดตี้" สุภาพบุรุษนักรบผู้จากไป - Manager Online
19. ↑  หนังผู้กองแคน-หมวดตี้พร้อมลงจอ - โพสต์ทูเดย์ ข่าวบันเทิง
20. ↑  ผบ.ตร.ประณามคนร้ายก่อเหตุใน รพ.เจาะไอร้อง ขณะที่ "พ่อหมวดตี้" ขอบคุณจับโจรฆ่าลูกชาย
21. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์เป็นกรณีพิเศษ, เล่ม ๑๒๖ ตอนที่ ๑๓ ข หน้า ๕, ๙ ตุลาคม ๒๕๕๒